**ΣΥΛΛΟΓΟΣ Ε.Τ.Ε.Π. Ε.Μ.Π.**

ΗΡΩΩΝ ΠΟΛΥΤΕΧΝΕΙΟΥ 9, 157 80 ΖΩΓΡΑΦΟΥ, ΑΘΗΝΑ

ΤΗΛ. 210-772-2217, -2894, FAX 210 772-2218

 ΤΕΤΑΡΤΗ 22/11/2017

 ΑΡ.ΠΡΩΤ: 3142

**ΑΝΑΚΟΙΝΩΣΗ**

Το ΔΣ του Συλλόγου ΕΤΕΠ εκφράζουμε την συμπαράσταση και τα συλλυπητήρια μας στις οικογένειες των αδικοχαμένων συνανθρώπων μας. Εκφράζουμε την αλληλεγγύη μας σε όσους καταστράφηκαν οι κόποι μιας ζωής από την φονική πλημμύρα.

Η απώλεια ανθρώπινων ζωών από καιρικά φαινόμενα το 2017 αναδεικνύει με τον πιο τραγικό τρόπο για ποια «ανάπτυξη» τσακώνονται κυβέρνηση και αντιπολίτευση. Η «ανάπτυξή» τους περιλαμβάνει πέρα από το «τσάκισμα» των δικαιωμάτων μας και «το πνίξιμο στη λάσπη» των λαϊκών συνοικιών.

Η σημερινή και οι προηγούμενες κυβερνήσεις, η περιφέρεια Αττικής, οι Δημοτικές Αρχές έχουν τεράστιες ευθύνες για την ανυπαρξία αντιπλημμυρικών έργων. Τα αντιπλημμυρικά έργα τα αντιμετωπίζουν ως κόστος, δεν τα επιλέγουν γιατί δεν είναι ανταποδοτικά και δεν αποφέρουν κέρδη στους επιχειρηματικούς ομίλους.

Είναι αισχρή η προπαγάνδα του ΣΥΡΙΖΑ που εμφανίζει σαν αιτίες για το έγκλημα την «κλιματική αλλαγή» και τα «ακραία καιρικά φαινόμενα», τα οποία πάντα χτυπάνε τις φτωχογειτονιές. Έχουν θράσος να ρίχνουν τις ευθύνες στον κόσμο που μια ζωή παλεύει για μια στέγη, όταν το ίδιο το κράτος θρέφει την αναρχία στη δόμηση. Δε λένε κουβέντα για τις μεγάλες επιχειρήσεις που έχουν χτίσει πάνω στα ρέματα. Προσπαθούν να ρίξουν τις ευθύνες στα ίδια τα θύματα για να κρύψουν τις πραγματικές αιτίες και τους ενόχους.

Σήμερα, με τραγικό τρόπο, βγαίνουν συμπεράσματα ότι παρά τις τεράστιες δυνατότητες που υπάρχουν, οι σύγχρονες ανάγκες μας δεν μπορούν να ικανοποιηθούν σε αυτό το σύστημα που έχει στο επίκεντρο μόνο το κέρδος.

## ****Απαιτούμε και διεκδικούμε:****

* Άμεσα μέτρα προστασίας για τη στέγαση, τη σίτιση, την ένδυση όσων έχουν ανάγκη.
* Να γίνει άμεσα καταγραφή των ζημιών, σε περιουσίες και μικρές επιχειρήσεις και να αποζημιωθούν στο σύνολό τους (100%).
* Μέριμνα για συναδέλφους πρόσφυγες και μετανάστες που μένουνε σε “παραπήγματα” στην ευρύτερη περιοχή των Μεγάρων, της Μάνδρας και της Μαγούλας.
* Ενίσχυση του Θριάσιου Νοσοκομείου με το αναγκαίο μόνιμο προσωπικό όλων των ειδικοτήτων. Πλήρη στελέχωση με μόνιμο προσωπικό και εξοπλισμό των Κέντρων Υγείας Ελευσίνας και Μεγάρων. Δημιουργία αντίστοιχων Κέντρων Υγείας σε Μάνδρα, Ασπρόπυργο, Νέα Πέραμο και Μαγούλα.
* Πάγωμα των χρεών σε εφορία, ΟΑΕΕ, τράπεζες χωρίς προσαυξήσεις και τόκους για τους πληγέντες. Να σταματήσουν άμεσα οι όποιες διαδικασίες κατάσχεσης.
* Απαλλαγή από τα δημοτικά τέλη για τους πληγέντες. Καμία διακοπή νερού, ρεύματος και τηλεφώνου σε εργατικές και λαϊκές οικογένειες που έχουν χρέη.
* Αποκλειστικά δωρεάν και με ασφάλεια μεταφορά των μαθητών στα σχολεία. Ειδικά στην Νέα Πέραμο όπου οι μαθητές αναγκάζονται να περπατούν αυτόν τον δρόμο “καρμανιόλα” έξω από το στρατόπεδο Πυροβολικού.
* Κατάργηση διοδίων Αττικής και Εθνικής Οδού για να μπορούν να μετακινηθούν με ασφάλεια οι κάτοικοι και οι εργαζόμενοι των περιοχών.
* Άμεσος σχεδιασμός, γενναία χρηματοδότηση και υλοποίηση εκτεταμένων αντιπλημμυρικών έργων με ευθύνη του κράτους.

**Εκφράζουμε την αλληλεγγύη μας στους εργαζόμενους και στα φτωχά λαϊκά στρώματα που πλήγηκαν από τις πλημμύρες μαζεύοντας συγκεκριμένα** :

**·         Εμφιαλωμένα νερά**

**·         Τρόφιμα στερεά και υγρά μακράς διάρκειας συσκευασμένα :  βρεφικές κρέμες, κονσέρβες, γάλα  εβαπορέ, χυμοί, ρύζι, μακαρόνια, όσπρια, λάδι, φρυγανιές, κρουασάν, μπισκότα, κλπ.**

**·         Πλαστικά  πιάτα, κουτάλια, μαχαιροπίρουνα**

**·         Είδη ατομικής υγιεινής και είδη καθαριότητας : οδοντόπαστες, οδοντόβουρτσες, ατομικά σφουγγάρια μπάνιου, σαμπουάν, σαπούνια, πάνες για μωρά, σερβιέτες, χαρτικά, κλπ.**

**·         Είδη ρουχισμού (κυρίως βρεφικά είδη, πιτζάμες, κάλτσες, ζακέτες, μπουφάν) υποδήματα-παντόφλες, κλινοσκεπάσματα, κουβέρτες, μαξιλάρια (σε καλή κατάσταση και καθαρά)**

**·         Φάρμακα**

**·         Σχολικά είδη**

**Η συλλογή των παραπάνω ειδών θα πραγματοποιηθεί την ΠΕΜΠΤΗ 30/11/ και ώρες 10 π.μ με 2 μ.μ. και την ΠΑΡΑΣΚΕΥΗ 1/12 τις ίδιες ώρες, στα γραφεία του Συλλόγου ΕΤΕΠ (πίσω από τα ΕΛΤΑ).**

